Z. Kramplová, poslankyňa: (2010-03-03):
Predpokladám, že pri príprave tohto návrhu ste, pán predkladateľ, mali v ruke aj analýzu, ktorá bola vypracovaná asi pred dvomi rokmi na ministerstve pôdohospodárstva ohľadne variantov na zníženie DPH pre potraviny. Tie závery boli zaujímavé. A práve kvôli tým záverom, ktoré boli, sme do takýchto krokov nešli, pretože by neznamenali veľký prínos pre občana, ale by znamenali hlavne prínos pre obchodníkov. Dobre tu bolo poznamenané, že v programovom vyhlásení vlády sa hovorí o znížení DPH na potraviny. Ja som takisto za to, aby táto otázka, pokiaľ ide o potraviny, bola riešená, pretože potraviny sú špecifickou zložkou. A je nutné určitým spôsobom ju vyriešiť, ale nie spôsobom, ktorý je tu predložený, a spôsobom, ktorý porušuje ústavu. Ja len poviem a zdôrazním smernicu 2006/112 Európskeho spoločenstva. Je úplne jedno, či by som bola členkou HZDS alebo akejkoľvek strany tu v parlamente, nikdy by som nemohla za takýto návrh zdvihnúť ruku, pretože nemôžem byť za niečo, čo je v rozpore s európskou legislatívou. Okrem toho nerovnosť, ktorá sa tu vytvára, je skutočne veľmi povážlivá, pretože nie je možné, aby jeden dodávateľ alebo jeden výrobca predával mlieko s 19-percentnou DPH a iný ho predával so 6-percentnou DPH. K tomu, čo tu bolo zdôraznené ohľadne špekulácií a daňových únikov. Áno, ono v podstate ja som už bola na niektorých miestach, kde sa predávajú potraviny priamo z dvora. Prvé, keď prídete, sa vás opýtajú, či potrebujete doklad. Nemajú záujem vypisovať doklady, proste vyzerá to chaoticky. Ale v poriadku, prijal sa takýto návrh nariadenia. Je to určitá cesta na to, ako pomôcť poľnohospodárom. Ale nemyslím si, že to je systémové opatrenie, ktoré by vyriešilo problémy, ktoré sú v poľnohospodárstve. To, čo je ešte pre mňa veľmi zarážajúce, je, že vlastne my v tomto prípade zvýhodňujeme prvovýrobu, ktorá podľa Zelenej správy je zisková, ale v podstate nepodporujeme potravinárstvo, ktoré tu má tradíciu a ktoré pracuje dosť v podmienkach, ktoré sú naozaj z hygienických požiadaviek vysoko kvalitné. Ale podmienky, ktoré sú pri predaji z dvora, sú podmienky, kde je znížená kvalita ochrany, zdravotnej bezpečnosti obyvateľstva. A ísť ešte aj do zníženia DPH nepokladám za dobrý krok. Pokladám to skôr za takú lacnú tému, ktorá má možno dať ľuďom ilúzie, že keď budú nakupovať z dvora, že budú mať lacnejšie potraviny, že to bude lepšie. Ale vôbec nie som presvedčená o tom, že takéto riešenie by bolo dobré a prinieslo by aj pozitíva pre slovenské poľnohospodárstvo. Vytvárať nerovnosť na trhu s tým, že jedni majú vyššiu DPH, druhí ju majú nižšiu, pokladám za špekuláciu pred voľbami, ktorú nemôžem podporiť. A predpokladám, že porušenie smernice, ktorú som citovala, teda 2006/112 Európskeho spoločenstva, je dosť závažným problémom. Preto som presvedčená, že neboli prijaté ani závery na výboroch, a preto som presvedčená, že aj ministerstvo financií dalo negatívne stanovisko. Ak by sme túto nerovnosť na trhu začali takýmto spôsobom podporovať, dnes sú to potraviny, ktoré sú tu presne vymenované, zajtra to môžu byť nejaké ďalšie výrobky. A tak chaos, ktorý by vznikol s DPH, by bol skutočne nesmierne veľký. Pokladám to za narušenie trhu a pokladám to za veľmi nešťastné riešenie, a preto tento návrh nemôžem podporiť. Ďakujem.